《海上行送舒文质之京赴危大参之招》
明代·蓝仁

海门五月南风高，龙骧万斛如鸿毛。蓬莱方丈渺何许，但见吞天沃日之洪涛。

龙光蜃气迷咫尺，夜看星辰朝看日。居庸如天入海青，玉楼十二通仙灵。

仙人楼居龙衮明，二十八宿风云生。山人曾驾辽东鹤，秋入瀛洲采灵药。

归来尘土三十年，至今梦想钧天乐。十月北风鸿燕翔，羽人遗我云锦裳。

纷纷霪雨暗八荒，子胡不归白玉堂。山人笑与青山别，夜鹤秋猿意悽恻。

有书伏阙救疮痍，江南小臣如蚁虱。吾闻东海百谷王，有如宸居朝四方。

江淮道路日流血，海若率职能令海道成康庄。吴樯楚柁千艘入，白粲红陈万仓积。

近传渤海罢干戈，复道涂山来玉帛。我歌海上行，送子万里情。

匣中双吴钩，忽作蛟龙鸣。安得持之献天子，一扫六合风尘清。

作者简介：蓝仁（1315－？）字静之，自号蓝山拙者，与弟蓝智同均为元末明初诗人，崇安将村里（今福建武夷山市星村镇）人。二蓝早年跟随福州名儒林泉生学《春秋》，又跟武夷山隐士杜本学《诗经》，博采众长，形成自己的风格，后人评价他们的诗风类似盛唐，兼有中晚唐诗人优点，既学唐人，又不失自己的个性。蓝仁不事科举，一意为诗，“杖履遍武夷”，傲啸山林，过着闲适的田园生活。后辟武夷书院山长，迁邵武尉，不赴。明初内附，例徙濠梁，数月放归，自此隐于闾里。